## L’IVIA impulsa una estratègia per a combatre l’‘Scirtothrips’ en totes les etapes de creixement dels cítrics

*** El secretari autonòmic d’Agricultura, Vicente Tejedo, juntament amb el director de l’IVIA, Alejandro Tena, han inaugurat la jornada ‘Nous trips en cítrics’, organitzada per l’Institut Valencià d’Investigacions Agràries
* L’IVIA ha seleccionat parcel·les de diferents cultius afectats per esta plaga a fi de contribuir a millorar el seu coneixement i gestió**

L’Institut Valencià d’Investigacions Agràries (IVIA), dependent de la Conselleria d’Agricultura, Aigua, Ramaderia i Pesca, ha desenrotllat una estratègia de control químic detallada per al maneig de *Scirtothrips* en parcel·les afectades per esta plaga, amb l’objectiu de proporcionar solucions efectives per a protegir les collites.

Este treball d’investigació s’ha presentat en la jornada ‘Nous trips en cítrics’, que ha tingut lloc en la seu de l’IVIA i que s’ha centrat en l’anàlisi de la creixent amenaça que representa *Scirtothrips* *aurantii*, una plaga invasora que posa en risc la productivitat i la sostenibilitat del sector cítric valencià.

El secretari autonòmic d’Agricultura, Aigua, Ramaderia i Pesca, juntament amb el director general de Política Agrícola Comuna, Ángel Marhuenda, i el director de l’IVIA, Alejandro Tena, han inaugurat esta jornada que ha comptat amb la participació d’experts en protecció i sanitat vegetal.

L’estratègia de control s’organitza en dos etapes fonamentals, el període de brotada i la floració. En cada fase s’inclouen diferents mètodes de mostreig i criteris d’intervenció química basats en els resultats d’assajos de camp realitzats per l’IVIA entre setembre i desembre de 2024.

El secretari autonòmic d’Agricultura, Vicente Tejedo, ha assenyalat que el control de plagues com l’*Scirtothrips* “requerix un esforç conjunt entre la investigació en laboratoris i la posada en marxa d’estudis en els camps de cultiu, la qual cosa permet oferir als agricultors ferramentes per a poder protegir els seus cultius davant de plagues”.

Vicente Tejedo s’ha mostrat totalment a favor del control biològic de plagues i malalties “perquè contribuïx a disminuir la dependència de productes químics, la qual cosa reduïx l’impacte ambiental, millora el producte final i beneficia el consumidor”.

No obstant això, el secretari autonòmic ha explicat que en alguns casos estes mesures no són suficients i és necessari recórrer al control químic per a salvar els cultius.

**Avaluació i seguiment**

L’IVIA proporcionarà informació actualitzada sobre la dinàmica poblacional i la biologia de Scirtothirps als productors, i s’estan duent a terme assajos en parcel·les seleccionades per a monitorar l’evolució de la plaga.

Per a fer-ho s’han seleccionat diverses parcel·les de diferents cultius afectats per esta plaga, en diferents zones de la Comunitat Valenciana amb l’objectiu de contribuir a millorar el seu coneixement i la seua gestió.

Tejedo ha agraït el treball dels investigadors de l’IVIA i li ha recordat que “el nostre compromís amb els agricultors no consistix a oferir-los solucions ràpides, sinó una sèrie d’exemples pràctics perquè puguen manejar les plagues de forma planificada i al seu torn, minimitzar al màxim els seus riscos”.

Finalment, Vicente Tejedo, ha recordat que “des del mes de novembre passat, des de la Conselleria d’Agricultura s’han realitzat reiterades peticions al Ministeri d’Agricultura, Pesca i Alimentació per a dur a terme una reunió bilateral, en matèria de control de plagues i malalties, de la qual no hem tingut resposta”.

Fecha: 20/02/2025